Марко Ганчев
Добри деца на майката природа

chitanka.info

Добри деца на майката природа,

злодумници не могат да рекат,

че нищо не сме сторили в угода

на майка си да предоставим кът.

Подслон в града и ползване на душа

на градския фонтан не ни тежи,

напротив, даже ако има суша,

цистерна идва да я освежи.

Дори две дървени игли-тополи

за нейното любимо плетиво

в небесносиньо гранче сме заболи —

да си плете сред свое общество.

А с други баби седне ли на плетки

край лилиите, ще се наслади

на старогръцките си статуетки,

огледани във езерни води.

И още със какви ли не изкуства

да я пленим си даваме труда,

обаче тя пак най-добре се чувства

във старческия дом извън града.

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.